Tallinna vana juudi kalmistu

pisi|Juudi kalmistu (Juden Begrbn), 1876. aasta Tallinna saksakeelsel linnaplaanil

Vana juudi kalmistu oli kalmistu Tallinnas Kesklinna linnaosas, praeguse aadressiga Magasini tänav 27. See hävitati 1963. aastal. Kalmistu asukohta tähistab Magasini tänava ääres vanasse aknaorva müüritud hauakivi. Kalmistu pindala on 0,36 ha.

 Ajalugu 
Vana juudi kalmistu rajati 18. sajandi lõpus, avati 1790. aastal ja piirati aiaga 1845. aastal. Aastatel 1870–1880 ümbritseti kalmistu paekivimüüriga, ehitati väravad, valvurimajake ja kabel; 19. sajandi lõpus ehitati matusekabel.

Pinnasevee taseme tõustes võeti päevakorda matmiste lõpetamine ja uue kalmistu rajamine Tallinna piirile Rahumäele (tänapäeval Nõmme linnaosas).Tallinn: entsüklopeedia. 1. kd, A-M (peatoimetaja Jaan Tamm; märksõnastiku koostaja Robert Nerman; eessõna: Hardo Aasmäe). Tallinn, Eesti Entsüklopeediakirjastus, 2004. lk. 146-147 Uus kalmistu avati 1911. aastal eraldi alana Rahumäe kalmistust idas (praegu on see eraldatud osa Rahumäe kalmistust).
Aastal 1910 lõpetati vanal kalmistul uute platside väljaandmine seoses lähikonda uute majade ehitamisega. Kalmistu naabruses elavad linlased polnud rahul kalmistult levivate "pahalõhnaliste miasmidega".G. Gramberg, J. Kats. Tallinna Uus Sünagoog / Juudid Tallinnas Viimane matus oli 1936. aastal.

1963. aastal hävitati terve kalmistu (koos Levinovitši mausoleumiga).Andres Võsu. Vestlus Juudi Koguduste Liidu esimehe David Slomkaga.Jeruusalemma Sõnumid, 3/2001 1967. aastal rajati kalmistule Eesti NSV Autotranspordi ja Maanteede Ministeeriumi  Vabariikliku Autotranspordi Trusti Tallinna Autokaubaveo Valitsuse Autotranspordibaasi nr 1 automajand (Alice Tisleri tänav 10).Robert Nerman. Juhkentali linnaosa sai nime suurkaupmehe suvemõisa järgi. Postimees, 3. detsember 2007. Sinna ehitati silikaatkividest garaaži- ja kontorihoone, mis hiljem lammutati. Hiljem oli ala lihtsalt autoparkla.
Aastatel 2021–2022 kalmistu ala korrastati ja tähistati, ehitati uus värav, taastati müüri ning rajati lillepeenraid.

 Levinovitši mausoleum 
pisi|püsti|Schaje Levinovitschi kabel-mausoleum
Kalmistul oli sünagoogi rajamise initsiaatorile ja toonase juudi kogukonna juhile Shaje Levinovitšile pühendatud mausoleum, mille projekteeris 1908. aastal arhitekt Jacques Rosenbaum. Ta võttis eeskuju niinimetatud mauri stiilist, mis levis 19. sajandi teisel poolel ja 20. sajandi alguses Saksamaa ja Austria-Ungari aladel, kuid mille kaugemad eeskujud olid keskaegses Lähis-Ida ja Hispaania mauride arhitektuuris.Lige, Carl-Dag. Tallinna vana juudi kalmistu. 29. aprill 2008 Hoone valmis 1910. aasta sügiseks. Hävitati 1963. aastal koos kalmistuga.

 Vaata ka 
 Siselinna kalmistu
 Kopli kalmistu
 Kalamaja kalmistu
 Tallinna uus juudi kalmistu

 Viited 

 Kirjandus 
 Karl Laane. "Tallinna kalmistud". Maalehe Raamat. Tallinn 2002. Lk 75-76
 Tiiu Kuhi, Frank Adamek. "Vana juudi kalmistu". // Tallinna kalmistud - rahva pärand - The cemeteries of Tallinn. The people's legacy. Grenader. Tallinn 2012. Lk 25
 Carl-Dag Lige ja Oliver Orro,  IGAVIKU PAIGAD KAASAEGSES LINNARUUMIS. Tallinna hüljatud kalmistud, lk 89–90. MUINSUSKAITSE 2 0 0 7. A A S T A R A A M A T. Väljaandjad: Muinsuskaitseamet, Tallinna Kultuuriväärtuste Amet, EKA Muinsuskaitse ja restaureerimise osakond. ISSN 1736-468X

 Välislingid 
 Carl-Dag Lige. Tallinna vana juudi kalmistu. 29. aprill 2008
 Juudi vanal kalmistul tegutsesid arheoloogid, ehitusuudised.ee, 7 mai 2019
 Tallinn korrastab juudi vana kalmistu ala 400 000 euroga, err.ee, 27.12.2020

Kategooria:Tallinna kalmistud
Kategooria:Eesti juudi kalmistud
Kategooria:Veerenni